### Beslutning

Anbefales.

### Sagsfremstilling

## Resume og sagens baggrund

Teknik- og miljøudvalget har på sit møde den 3. oktober 2022 godkendt et forslag til ændringer i regulativ for erhvervsaffald omhandlende husholdningslignende affald. Ændringerne omfatter, at der fra 1. januar 2023 kan indsamles mad- og drikkekarton-, pap- og farligt affald hos kommunale virksomheder og institutioner samt private virksomheder på øerne. Regulativet har været i fire ugers offentlig høring, og der er ikke indkommet høringssvar. Ændringer til regulativ for erhvervsaffald fremlægges til endelig godkendelse.

## Indstillinger

Direktøren indstiller, at ændringer i regulativ for erhvervsaffald vedtages endeligt.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Kommunalbestyrelsen har på sit møde den 15. december 2021 besluttet at udvide den nuværende affaldsordning for hustandsindsamling af mad-, rest-, papir-/karton-, metal- og plast- og tekstilaffald til også at omfatte genanvendeligt mad- og drikkekarton-, pap- og farligt affald.

Opfølgende har kommunalbestyrelsen den 22. juni 2022 besluttet, at kommunen ikke længere vil tilbyde indsamling af husholdningslignende affald som henteordning hos private virksomheder, foreninger, offentlige virksomheder og lignende, som ikke hører under Kalundborg Kommunes CVR-nummer. Det gælder for eksempel forsamlingshuse, statslige -og private institutioner og detailhandlen. På samme møde blev det besluttet at give kommunale virksomheder og institutioner samt private virksomheder på Sejerø og [adresse] via [adresse] mulighed for at benytte den kommunale affaldsindsamling.

Affaldsordninger skal beskrives i et kommunalt regulativ. Det betyder, at det nuværende regulativ for erhvervsaffald skal tilpasses den ændrede ordning. I regulativet er beskrevet, hvem ordningen omfatter, brug og anvendelse samt anbringelse af beholdere. Regulativet i sin endelige form er vedlagt som Bilag 1.

Herunder ses de væsentlige ændringer fra gældende regulativ for erhvervsaffald til nyt forslag for regulativ er følgende:

* Henteordningerne omfatter nu kun indsamling hos kommunale virksomheder og institutioner samt private virksomheder fra Sejerø og [adresse]. Ordningen vil i henhold til lovgivningen kun kunne tilbydes til de virksomheder, der producerer affald i samme art og mængde som en husholdning.

* Der er nu tilbud om indsamling af mad-, papir-, pap-, metal-, plast-, mad- og drikkekartonaffald samt glas i kuber til markedspris. Ordningen er beskrevet i regulativets afsnit om kildesorteret genanvendeligt erhvervsaffald. Markedspris er den pris, som afspejler det private markeds pris for levering af samme ydelse.

* Der er nu tilbud om indsamling af restaffald og af ikke-genanvendeligt farligt affald samt batterier og småt elektronik i pose på låg mod betaling af et gebyr. Gebyret indregnes i affaldsgebyrerne og vil fremgå af kommunens takstblad. Ordningerne er beskrevet i afsnittene om husholdningslignende restaffald og ikke-genanvendeligt farligt affald.
* Der vil være tilpasset tømningsfrekvens.

Kommunikation

Der er sendt brev om ophør af den hidtidige ordning til de private virksomheder, foreninger, ikke-kommunale offentlige virksomheder og lignende, som i dag er tilmeldt den kommunale affaldsindsamling. Herudover er der lavet et særskilt afsnit på kommunens hjemmeside under ”affald for erhverv”, hvor blandet andet baggrunden for ophøret uddybes. Her er også oplistet en række svar på spørgsmål, en præcisering af hvem, der er omfattet af ophøret, og vejledning til hvordan, virksomhederne finder en godkendt aktør til indsamling af deres affald.

Vi er i løbende dialog med Kalundborgegnens Erhvervsråd, hvor vi hjælper med rådgivning og besvarelse af spørgsmål.

Offentlig høring
Teknik- og Miljøudvalget godkendte forslag til ændring af regulativ for erhvervsaffald på sit møde den 3. oktober 2022. Forslag til ændringer i regulativ for erhvervsaffald har været i fire ugers offentlig høring fra den 4. oktober til den 1. november 2022. Der er ikke indkommet høringssvar i perioden.

Administrationen har foretaget redaktionelle rettelser, der er uden betydning for regulativet i sin helhed.

Ikrafttræden
Regulativet for erhvervsaffald med vedtagne ændringer vil gælde fra den 1. januar 2023.

Endelig vedtagelse af ændringer af regulativet bliver offentligt annonceret på kommunens hjemmeside. Regulativet vil fremgå af kommunens hjemmeside såvel som i den nationale database for alle kommuners affaldsregulativer, NSTAR hos Energistyrelsen.

## Økonomiske konsekvenser

Der er ingen økonomiske konsekvenser.